
A hiány emléke - az emlék hiánya. A rákoskeresztúri hősi emlékmű nyomában

Dolgozatomban azt járom körül, hogyan lehetséges, hogy több rendszerváltáson túl nem maradt kézzelfogható forrás a rákoskeresztúri hősi emlékmű eltűnésével és a hősi temető történetével kapcsolatban. Hosszú távú tervem felgöngyölni a hősi temető és emlékmű kaotikus időszakának részleteit, ezen tanulmány keretei között viszont csak arra vállalkozom, hogy a szobor megsemmisülése időpontjának és körülményeinek feltételezhető elméleteit meghatározzam, melynek során fény derül arra is, mindez milyen nehézségekbe ütközik. Tehát a kitűzött cél csak eszköz arra, hogy megfejtése során felismerhetővé váljon, hogy milyen ellentmondásos emlékezetpolitikai akaratok vagy feladatköri mulasztások rejtőznek az emlékmű történetében.
A rákoskeresztúri Hősi emlékművet a temető föld feletti meghosszabbításának, annak szimbólumának tekintem, és hiányát a temető emlékének hiányaként értelmezem, így dolgozatomban az emlékmű utáni vég nélküli nyomozásom története tulajdonképpen a temető eltűnésének analógiája is. Habár természetesen nem fedheti egymást pontosan a kettő, egységesen rendszeridegen jelentéssel bírtak az ötvenes években. Igaz, a temetőt a századelején nyitották, de az első világháború után a nyugati elesetteket is itt temették el, továbbá irredenta felhanggal is bírt. Mindeközben az emlékmű Horthy - kori konstruktum mivolta –és az erre épülő jelentésrétegek - volt az az indok, ami 1945 után az ideológiai többletet biztosította számára. Hangsúlyozandó, hogy nem a szobor politikai állásfoglalásával értek egyet, hanem azt vallom, hogy eltűnése vagy eltűntetése magával rántotta a halottak – fizikai és fogalmi – emlékét is. Fontosnak találom ugyanakkor elválasztani is az emlékművet a temetőtől: a földben nyugvó halottak kegyeleti, társadalmi kérdéseket vonnak maguk után, míg a fölöttük magasodó emlékmű a politikai szféra játékszere.
Tanulmányomban a temető és az emlékmű felállításának története után, kitekintek az emlékművek és a politika kapcsolatára, majd felvázolom, a különböző rezsimek alatt miért lehetett eltávolításra érdemes a Hősi emlékmű.



